Boris vildi sem minnst segja um Harry og Meghan Boris Johnson vildi sem minnst tjá sig um mál Harry og Meghan í þættinum BBC Breakfast í dag . Hér sjást þau öll saman , til sætis í Royal Albert Hall í nóvember . Á myndinni eru einnig Andrés prins og Carrie Symonds , sambýliskona forsætisráðherrans . AFP Boris Johnson forsætisráðherra Bretlands segist algjörlega handviss um að breska konungsfjölskyldan muni leysa úr málum hertogahjónanna af Sussex , Harry og Meghan . Í morgunþættinum BBC Breakfast í morgun sagði hann að það yrði jafnvel einfaldara fyrir konungsfjölskylduna , ef hann sjálfur og aðrir pólitíkusar , myndu sleppa því að gerast álitsgjafar um málið . Johnson tjáði sig þannig lítið um málið er hann var inntur eftir skoðun sinni á því , sagði einungis að „ allir hefðu skoðanir “ á stöðunni sem er uppi , hans skoðun væri sú að konungsfjölskyldan myndi leysa málið og að það væri ekki til bóta að hafa stjórnmálamenn gjammandi um málefni konungsfjölskyldunnar í fjölmiðlum . Sem kunnugt er ætla þau Harry og Meghan að breyta hlutverki sínu innan konungsfjölskyldunnar , hætta að sinna konunglegum skyldustörfum og dvelja bæði í Kanada og á Bretlandi á „ umbreytingatímabili “ sem hefur hlotið blessun Elísabetar Englandsdrottningar , sem þó sagðist frekar hafa kosið að hafa hjónin áfram við konungleg skyldustörf . Hertoginn og hertogaynjan af Sussex hafa komið því á framfæri að þau stefni að því að verða fjárhagslega sjálfstæð í sínu nýja lífi og ekki á framfæri bresks almennings .